b'\n_START_ARTICLE_\nPedal\n_START_SECTION_\nKj\xc3\xb8ret\xc3\xb8yer\n_START_PARAGRAPH_\nB\xc3\xa5de biler, fly, helikopter og mange andre kj\xc3\xb8ret\xc3\xb8yer har pedaler til betjening av forskjellige funksjoner. _NEWLINE_Standard pedalfunksjoner p\xc3\xa5 biler, er gasspedal (av \xc2\xabforgasser\xc2\xbb), bremse, og p\xc3\xa5 biler med manuell girkasse, clutch. Noen biler har ogs\xc3\xa5 en pedal for parkeringsbrems._NEWLINE_I fly er det vanlig at pedalene betjener haleroret.\n_START_SECTION_\nSykler\n_START_PARAGRAPH_\nP\xc3\xa5 en sykkel er pedalene montert p\xc3\xa5 kranklagerakslingen. Kraften overf\xc3\xb8res med kjede og tannhjul til bakhjulet som driver sykkelen. P\xc3\xa5 velocipedene (popul\xc3\xa6rt kalt \xc2\xabveltepettere\xc2\xbb) satt pedalene direkte p\xc3\xa5 forhjulets nav._NEWLINE_P\xc3\xa5 enkelte tr\xc3\xa5sykler aktiverer man bakbremsen ved \xc3\xa5 tr\xc3\xa5 baklengs p\xc3\xa5 pedalene.\n_START_SECTION_\nMotorsykler\n_START_PARAGRAPH_\nStandard pedal-oppsett for motorsykkel er en pedal for gir p\xc3\xa5 venstre side, en for bakbremse p\xc3\xa5 h\xc3\xb8yre side, og ofte en kickstart-pedal litt bakenfor bremsepedalen.\n_START_SECTION_\nOrgler\n_START_PARAGRAPH_\nPipeorgler i alle st\xc3\xb8rrelser var f\xc3\xb8r pedaldrevne. Organisten betjente ett sett pedaler som slapp luft ut i bass-pipene, mens en assistent betjente pedalene som forsynte orgelet med luft._NEWLINE_Mindre pedaldrevne orgler kalles gjerne tr\xc3\xa5orgler. Er belgen lekk, kan det v\xc3\xa6re slitsomt \xc3\xa5 f\xc3\xa5 lyd i instrumentet. _NEWLINE_St\xc3\xb8rre orgler hadde ofte b\xc3\xa5de tre og fire sett med klaviaturer. Klaviaturet med de dypeste (bass-) tonene ble da laget og plassert slik at organisten trykket p\xc3\xa5 \xc2\xabtangentene\xc2\xbb med f\xc3\xb8ttene. Dette er opphav til uttrykket pedaltoner som brukes ogs\xc3\xa5 om basstoner i annen musikkut\xc3\xb8velse enn orgel. For slike orgler m\xc3\xa5tte en annen person (belgtr\xc3\xa5kkeren) s\xc3\xb8rge for at der kom luft til pipene.'